**Săptămâna 9-13 noiembrie 2020**

**Cerințe:**

* Transcrie aceste informații pe caietul de limba și literatura romană.
* Recitește-le, pentru a le înțelege.
* Rezolvă sarcinile care urmează, folosind informațiile studiate.

**Amintiri din copilărie**

 de Ion Creangă

Opera *Amintiri din copilărie*, de Ion Creangă, apare în revista „Convorbiri literare” astfel: în 1881, ianuarie, partea I, în aprilie partea a II-a şi în 1882, martie, partea a III-a, ultima parte fiind publicată postum, în 1892. *Amintiri din copilărie* este un roman autobiografic, romanul formării personalităţii unui tânăr şi un bildungsroman, care prezintă procesul educaţiei şi al experienţei dobândite de Nică, Ion Creangă fiind scriitorul care realizează „primul roman al copilăriei ţărăneşti” din literatura noastră.

Bildungsromanul este romanul devenirii, al creşterii şi formării unui personaj, urmărit în evoluţia lui, pe fundalul unor medii sociale diferite, realizând uneori şi un tablou al epocii. Termenul de „bildungsroman” vine din germană şi înseamnă „roman al unei formări”.

Romanul *Amintiri din copilărie* are ca **temă** evocarea vieţii satului românesc din a doua jumătate a secolului al XIX-lea şi anume a satului Humuleşti, cu oamenii lui „gospodari tot unul şi unul”, mediu social în care Nică evoluează de la copilărie la adolescenţă. Întâmplările şi evenimentele nu sunt relatate într-o ordine cronologică, ci sunt selectate fapte ce devin momente de referinţă în conturarea eroului, a „copilăriei copilului universal”. (George Călinescu)

Opera este epică, principalele modalităţi de expunere sunt naraţiunea şi dialogul, iar personajele sunt numeroase şi participă în mod diferit la desfăşurarea acţiunii. Întâmplările sunt narate la persoana I de către narator, din perspectiva omului matur, care se întoarce în copilărie prin intermediul amintirii (prin memorie afectivă), deoarece opera a fost scrisă de Creangă în ultima parte a vieţii sale.

**Sarcini de lucru:**

1. Indică revista unde a fost publicat pentru prima dată romanul ”Amintiri din copilărie”.
2. Precizează anii între care s-au publicat cele 4 părți ale romanului.
3. Menționează un argument pentru încadrarea operei studiate în categoria romanului autobiografic.
4. Indică tema romanului.
5. De ce crezi că autorul selectează doar anumite fapte din copilăria sa pentru a le povesti în roman?
6. Realizează o listă cu întâmplările din copilăria lui Nică pe care le-ai aflat în anii de studiu anteriori.
7. Scrie un text de 10-15 rânduri în care să argumentezi apartenența la genul epic a operei literare studiate.

**Sarcini de lucru :**

* Citește cu atenție următoarele citate-suport:
	1. „Şi eu eram vesel ca vremea cea bună şi şturlubatic şi copilăros ca vântul în tulburarea sa.” (Ion Creangă)
	2. „În ***Amintirile*** lui Creangă nu este nimic individual, cu caracter de confesiune ori de jurnal. Creangă povesteşte copilăria copilului universal.” ( G. Călinescu);
	3. „Eroul poate să semene cât vrea cu autorul, cât timp el nu poartă acelaşi nume, nu este nimic de făcut” (Philippe Lejeune)
* Răspunde la următoarele întrebări:
	1. Cine narează în „Amintiri din copilărie”? Exemplifică.
	2. Cine este eroul central al operei?
	3. Explică diferențele dintre: Ion Creangă, Nică – adult şi copilul Nică?
	4. Ce semnificaţie dai titlului operei? Cum s-ar schimba semnificaţia cărţii dacă titlul ar fi fost „Amintiri din copilăria mea”?
	5. Ce semnificaţie dai cuvântului „şturlubatic” ?

**Săptămîna 16-20 noiembrie 2020**

**Cerințe:**

* Citește și transcrie pe caietul de limba și literatura română următoarele informații.
* Rezolvă sarcinile care le urmează, folosind informațiile studiate.

**Amintiri din copilărie**

 de Ion Creangă

**Structura operei: patru părți (capitole)**

**Partea I:** relatarea începuturilor învățăturii: la școala din Humulești, apoi la cea din Broșteni.

**Partea a II-a**: povestirea jocurilor și poznelor din copilărie.

**Partea a III-a:** prezentarea școlilor urmate în adolescență: la Târgu Neamț și la Fălticeni.

**Partea a IV-a**: nararea plecării la Iași, la Seminar, nostalgia satului natal.

**Prezentarea operei**

**Partea I**. Prin naraţiunea la persoana I, Nică, adult, începe povestirea amintirilor din propria copilărie, a întâmplărilor petrecute cu mult timp în urmă într-un spaţiu drag, satul natal Humuleşti:

 „*Stau câteodată şi-mi aduc aminte ce vremi şi ce oameni mai erau prin părţile noastre, pe când începusem şi eu, drăgăliţă-doamne, a mă rădica băieţaş la casa părinţilor mei, în satul Humuleşti, din târg drept peste apa Neamţului; sat mare şi vesel, împărţit în trei părţi care se ţin tot de una: Vatra Satului, Delenii şi Bejenii*”.

Tot în primul capitol naratorul prezintă și perioada în care Nică a mers la școala din Broșteni, fiind găzduit la Irinuca.

**POLISEMÍE** = însușire a unor cuvinte sau expresii de a avea mai multe sensuri.

**NARATOR** = vocea care povestește întîmplările din opera literară.

**Text suport:**

 „Într-o zi, fiind Irinuca dusă în sat şi având obiceiul a şede uitată, ca fata vătămanului, noi n-avem ce lucra? Ne suim pe munte, la deal de casa ei, câte c-o bucată de răzlog în mână, şi cum curgeau pârăiele grozav, mai ales unul alb cum îi laptele, ne pune dracul să urnim o stâncă din locul ei, care era numai înţinată, şi unde nu porneşte stânca la vale,săltând tot mai sus de un stat de om; şi trece prin gardul şi prin tinda Irinucăi, pe la capre, şi se duce drept în Bistriţă, de clocotea apa! Asta era în sâmbăta lui Lazăr, pe la amiază. Ei, ei ! ce-i de făcut ? Gardul și casa femeii dărâmate la pământ, o capră ruptă în bucăți, nu-i lucru de șagă. Uitasem acum și râie și tot de spaimă.

- Strânge răpede ce mai ai, pănă când nu vine baba, și hai să fugim cu pluta ceea la frate-meu Vasile, în Borca, zise Dumitru, căci plutele începuse a umbla.”

**Sarcini de lucru:**

1. Scrie câte un sinonim pentru sensul din text al cuvintelor*: dusă, ne suim*.
2. Alcătuieşte enunţuri în care să demonstrezi polisemia cuvântului *capră*.
3. Transcrie secvențele care dau impresia că naratorul se adresează direct unor ascultători.
4. Desparte în silabe următoarele cuvinte: *munte, deal, curgeau, stâncă, clocotea*.
5. Povestește ce poznă a făcut Nică, la Broșteni, împreună cu Dumitru.
6. Prezintă din ce situație reiese umorul în acest fragment.

**Săptămâna 23-27 noiembrie 2020**

**Cerințe:**

* Citește și transcrie pe caietul de limba și literatura română următoarele informații.
* Rezolvă sarcinile care le urmează, folosind informațiile studiate.

**Partea a II-a** începe sentimental, cu un lirism nostalgic: „*Nu ştiu alţii cum sunt, dar eu, când mă gândesc la locul naşterii mele, la casa părintească din Humuleşti, la stâlpul hornului unde lega mama o şfară cu motocei la capăt de crăpau mâţele jucându-se cu ei, [...] parcă-mi saltă şi acum inima de bucurie. [...] Şi eu eram vesel ca vremea cea bună şi sturlubatic şi copilăros ca vântul în turbarea sa*”.

Aducerile aminte reînvie chipul mamei sale care, cu adevărat că „ştia a face multe şi mari minunăţii”, despre întâmplările copilăriei: „*Hai mai bine despre copilărie să povestim, căci ea singură e veselă şi nevinovată*”. După o ploaie îndelungată, mama îl îndemna pe Nică să râdă la soare ca să se îndrepte vremea, iar naratorul comentează cu umor, prin autopersiflarea, supraaprecierea: „Ştia, vezi bine, soarele cu cine are de-a face”. În această parte, naratorul povesteşte întâmplări celebre şi de referinţă pentru copilăria lui Nică a lui Ştefan a Petrei, episoade cunoscute sub numele de „la cireşe”, „pupăza din tei”, „la scăldat”.

**CÂMP SEMANTIC** = categorie care cuprinde toate cuvintele ce acoperă semnificații înrudite, apropiate.

 **De exemplu**: cuvintele *scaun, fotoliu, taburet* etc. Acoperă câmpul semantic al „obiectelor de șezut”.

**LOCUȚIÚNE** = grup de cuvinte cu înțeles unitar, care se comportă din punct de vedere gramatical ca o singură parte de vorbire.

**Exemple de locuțiuni verbale** : a tăia frunze la câini (a trândăvi, a sta degeaba), a trage pe sfoară (a înșela), a se lua la harţă (a se certa), a face din ţânţar armăsar (a exagera).

**EXPRÉSIE** = îmbinare de cuvinte, construcție sintactică prin care se exprimă o idee.

**Exemple de expresii verbale:**

A trăi ca-n sânul lui Avram – a fi în elementul său, a o duce bine

A spăla putina - a pleca în grabă, a fugi

A da apă la moară (cuiva) - a încuraja pe cineva într-o acțiune

A călca pe bec - a încălca o regulă

A vinde castraveți grădinarului - a încerca să păcălești pe unul care știe adevărul

A vinde pielea ursului din pădure - a conta pe un lucru înainte de a fi sigur că-l poți obține

A umbla teleleu (Tănase) - a umbla de colo până colo, fără rost

**Text suport:**

“Ce-i pasă copilului când mama şi tata se gândesc la neajunsurile vieţii, la ce poate să le aducă ziua de mâine, sau că-i frământă alte gânduri pline de îngrijire. Copilul, încălecat pe băţul său, gândeşte că se află călare pe un cal dintre cei mai straşnici, pe care aleargă cu voie-bună, şi-l bate cu biciul, şi-l struneşte cu tot dinadinsul, şi răcneşte la el din toată inima, de-ţi ie auzul; şi de cade jos, crede că l-a trântit calul, şi pe băţ îşi descarcă mânia în toată puterea cuvântului...

Așa eram eu la vârsta cea fericită, și așa cred că au fost toți copiii, de când îi lumea asta și pământul, măcar să zică cine ce-a zice.”

**Sarcini de lucru:**

1. Transcrie două cuvinte din câmpul semantic al familiei.

2. Descrie jocul prezentat de narator în acest pasaj.

3. Transcrie cuvintele care indică stările sufletești ale copilului în timpul jocului.

4. Scrie un enunț în care să folosești o locuțiune/expresie în care să existe cuvântul “inimă”.

5. Transcrie două verbe care aparțin discursului naratorului.

6. Identifică două locuțiuni/ expresii din textul suport.

**Săptămâna 2-4 decembrie 2020**

**Cerințe:**

* Citește și transcrie pe caietul de limba și literatura română următoarele informații.
* Rezolvă sarcinile care le urmează, folosind informațiile studiate.

**Partea a III-a** începe cu un monolog dialogat al autorului cu propriul său cuget încărcat de aceeaşi autoironie: „Nu mi-ar fi ciudă încaltea când ai fi şi tu ceva şi de te miri unde, îmi zice cugetul meu”, prilej cu care Creangă descrie satul Humuleşti şi împrejurimile acestuia, făcând referiri şi la istoria acestor locuri, cu domnitorii şi mitropoliţii ce „s-au rânduit la scaunul Moldovei” şi care „au trebuit să treacă măcar o dată prin Humuleşti”.

Nică este acum adolescent, urmează cursurile Şcolii Domneşti din Târgu Neamţului, apoi pe cele de la Şcoala de Catiheţi din Fălticeni. Desprinderea de sat se realizează pentru o perioadă mai lungă, urmărind procesul formării lui Nică, raporturile lui cu viaţa socială, cu noii colegi de şcoală.

**Tema** unei opere reprezintă aspectul de maximă generalitate pe care îl surprinde scriitorul prin transfigurarea realității.

**Exemple** de teme majore ale literaturii: natura, dragostea, patriotismul, destinul uman, istoria, războiul, condiția geniului, nașterea universului etc., ele cuprinzand problemele fundamentale ale individului și ale societății.

**Motivul** este subordonat temei și se referă la un aspect particular surprins de autor, este o noțiune cu valoare simbolică.

**Exemple** : motive acvatice (izvorul, lacul, marea, ploaia, lacrima ; apa vie/apa moartă ; zăpada), motivul focului, al pietrei (preţioase), motive vegetale (iarba ; motive florale : floarea albastră, crinul, trandafirul… ; arborele sacru : teiul, salcâmul, bradul, gorunul…) ; motive terestre (codrul, grădina, muntele, dealul), motive astrale (steaua, luceafărul, luna, soarele, norul) ; motivul obiectelor fermecate (paloşul fermecat, armura tatălui, oglinda, peria, basmaua…) obiecte simbolice (*cartea*-simbol cultural, *treapta*-simbol ascensiv, *oglinda*-simbol al reflectării în conştiinţă, *cheia*-accesul, calea, soluţia, *lacătul*-interdicţia, *masca*-aparenţa, jocul, rolul, *plugul*-munca, *ochiul*-cunoaşterea prin contemplare, *buzele*-rostirea, cunoaştere prin cuvânt, sărut, *inima*-iubirea).

**REGIONALÍSM** = Fapt de limbă existent numai într-o anumită regiune, caracteristic numai pentru un anumit grai.

**Exemple de regionalisme**: *curechi* (*varză* – în Moldova), *ciușcă* (*ardei iute* – în Oltenia), *bai* (*supărar*e – în Ardeal).

**Text suport:**

”Și ne întoarcem noi la gazdă pe la asfințitul soarelui, mâncăm ce mâncăm ș-apoi rugăm pe moș Bodrângă să ne cânte; și unde nu se adună o mulțime de dăscălime la noi, căci aici era staniștea lor; și ne întărtăm la joc, știi colè, ca la vârsta aceea, de nici simțirăm când a trecut noaptea. Și așa am scăpat, și eu de urât, și Trăsnea de bolborosit prin somn: „ce este gramatica română, este... ce este, este...“, ca alte dăți.

Însă veselia nu s-a încheiat numai cu atâta; alta și mai și s-a început din capăt. N-apucase moș Bodrângă a lua bine fluierul de la gură, și iaca ne trezim cu popa Buligă, ce-i ziceau și Ciucălău, din ulița Buciumenii, tămăiat și aghezmuit gata dis-dimineață. (...)

Moș Bodrângă de cuvânt; iar începe a cânta, și la joc, băieți! Popa Buligă, deși era bătrân, dacă vede că ni-i treaba de-așa, unde nu-și pune poalele antereului în brâu, zicând:

— Din partea mea, tot chef și voie bună să vă dea Domnul, fiilor, cât a fi și-ți trăi!

Apoi zvârle potcapul deoparte, și la joc de-a valma cu noi, de-i pălălăiau pletele. Și tragem un ropot, și două, și trei, de era cât pe ce să scoatem sufletul din popă. Și așa l-am vlăguit, de-i era acum lehamete de noi. Dar vorba ceea: „Dacă te-ai băgat în joc, trebuie să joci!“ De la o vreme, văzând bietul popă că s-a pus în cârd cu nebunii, începe s-o întoarcă la șurub:

— Mă așteaptă niște fii de duhovnicie, dragii mei, și trebuie să mă duc mort-copt, căci acesta ni-i plugul.”

**Sarcini de lucru:**

1. Explică la ce se referă cuvintele *tămâiet* și *aghezmuit* in textul de față?
2. Transcrie un regionalism şi un cuvânt rostit popular.
3. Precizează tema și două motive literare din fragmentul citat.
4. Indică personajele participante la acțiune.
5. Povestește în ce constă acțiunea relatată.
6. Prezintă ce efect are jocul (dansul) cu tinerii catiheți asupra preotului Buligă.
7. Transcrie o locuțiune și o expresie din textul suport.

**Săptămîna 7-11 decembrie 2020**

**Cerințe:**

* Citește și transcrie pe caietul de limba și literatura română următoarele informații despre opera studiată.
* Rezolvă sarcinile care le urmează, folosind informațiile studiate.

**Partea a IV-a** debutează prin exprimarea tristeţii eroului care, „în toamna anului 1855”, este silit să -şi părăsească satul natal pentru a merge la seminarul de la Socola. Părăsirea satului constituie dezrădăcinarea definitivă a lui Nică din universul Humuleştilor, ieşirea din tărâmul miraculos al copilăriei şi înstrăinarea eroului „hotărâtă cine ştie pentru câtă vreme”. Sosirea la Socola, într-un târziu, noaptea” şi rămânerea în căruţa trasă „sub un plop mare”, deci sub cerul liber, simbolizează lumea necunoscută în care urmează să intre Nică şi în care se simte stingher.

Finalul acestui capitol şi al *Amintirilor* exprimă filozofia relativităţii timpului ce se scurge ireversibil, lăsând în urmă o viaţă bogată în trăiri şi sentimente pure.

**Figurile de stil** sunt procedee utilizate pentru a creşte expresivitatea unui text.

**EPITETUL**

Este figura de stil care constă în determinarea unui substantiv sau a unui verb printr-un adjectiv sau adverb, **evidenţiind însuşiri deosebite ale obiectului sau ale acţiunii**.

Epitetul ornant: ,, S-a dus zăpada albă de pe întinsul ţării… “ ( Vasile Alecsandri – Sfârşitul iernei… )

,, Dumbrava cea **verde** pe mal Se-oglindă în **umedu**l val… “

( Mihai Eminescu – *Frumoasă-i…* )

**Epitete ale substantivului:**

 ,, … se ridica departe într-un pisc **prăpăstios**, în vârful căruia săgeata spre cer un brad **vechi,** care vestea cel întâi, printr-un şuiet **adânc**, sosirea vânturilor. „

 ( Mihail Sadoveanu– *În pădurea Pietrişorului*)

**Epitete ale verbului**: ,, … îmi pare că ochii tăi, **adâncii**, sunt izvorul din care tainic curge noaptea peste văi… “

( Lucian Blaga – *Izvorul nopţii* )

**COMPARAŢIA**

Este figura de stil cu ajutorul căreia se exprimă un raport de asemănare între două obiecte, persoane sau acţiuni, cu scopul de a evidenţia sau de a evoca unul dintre termeni.

,, Pe un deal răsare **luna, ca o vatră de jăratic**. “

 ( Mihai Eminescu – *Călin ( file din poveste )* )

,, Frumos e **câmpul ce se-ntide ca şi o mare de verdeaţă**… “

( Alexandru Macedonski – *Pădurea* )

**METAFORA**

Este figura de stil prin care se înlocuiește un termen cu un altul, pe baza unor însușiri comune (sau a unei comparaţii subînţelese).

 ,, Părea că printre nouri s-a fost deschis o poartă / Prin care trece, albă, **regina nopții moartă**“

(adică **luna**)

 ( Mihai Eminescu )

,, **Soarele, lacrima Domnului**, cade în mările somnului. “

( Lucian Blaga )

**Text suport:**

”Dragu-mi era satul nostru cu Ozana cea frumos curgătoare și limpede ca cristalul, în care se oglindește cu mâhnire Cetatea Neamțului de atâtea veacuri! Dragi-mi erau tata și mama, frații și surorile, și băieții satului, tovarășii mei din copilărie, cu care, în zile geroase de iarnă, mă desfătam pe gheață și la săniuș, iar vara, în zile frumoase de sărbători, cântând și chiuind, cutreieram dumbrăvile și luncile umbroase, prundul cu știoalnele, țarinile cu holdele, câmpul cu florile și mândrele dealuri, de după care-mi zâmbeau zorile în zburdalnica vârstă a tinereții!

Asemenea, dragi-mi erau șezătorile, clăcile, horele și toate petrecerile din sat, la care luam parte cu cea mai mare însuflețire! De piatră de-ai fi fost, și nu se putea să nu-ți salte inima de bucurie când auzeai, uneori în puterea nopții, pe Mihai scripcarul din Humulești umblând tot satul câte c-o droaie de flăcăi după dânsul și cântând:

Frunză verde de cicoare,

Astă noapte pe răcoare

Cânta o privighetoare

Cu viersul de fată mare.”

1. Identifică tema fragmentului propus și două motive literare.

2. Selectează indicii spaţio – temporali din textul dat.

3. Indică motivele tristeții lui Nică înainte de momentul plecării la seminar, la Iași.

4. Comentează rolul epitetului și al comparației din structura: ” Ozana cea frumos curgătoare și limpede ca cristalul”.

5. Identifică în fragmentul de text dat două figuri de stil diferite care ajută la descrierea satului.

**Perioada 14-22 decembrie 2020**

**Cerințe:**

* Citește și transcrie pe caietul de limba și literatura română următoarele informații despre opera studiată.
* Rezolvă sarcinile care le urmează, folosind informațiile studiate.

**Oralitatea stilului lui Ion Creangă** este dată de impresia de spunere a întâmplărilor în faţa unui public care ascultă şi nu cititorilor.

**Modalităţi de realizare a oralităţii stilului: dialogul:** „- Aşa a fi, n-a fi aşa, zise mama, vreu să-mi fac băietul popă, ce ai tu? - Numaidecât popă, zise tata.”; **exclamaţii**, interogaţii, interjecţii: „- Ei, ei! Acu-i acu, măi, Nică!”, „iaca”; **expresii onomatopeice**: „şi pupăza, zbrr, pe o dugheană!”; **adresare directă**: „Şi, după cum am cinstea să vă spun...”; **diminutive**: „drăguţă de trebuşoară”; „clăcuşoară”; **versuri populare sau fraze ritmate**: „Hai fiecare pe la casa cui ne are, că mai bine-i pare.”

**Umorul în proza lui Creangă**

Umorul în proza lui Creangă este dat de starea permanentă de bună dispoziţie a naratorului, de jovialitatea, verva şi plăcerea sa de a povesti pentru a stârni veselia „ascultătorilor”. Absenţa satirei deosebeşte, în principal, umorul lui Creangă de comicul lui Caragiale, povestitorul având o atitudine de înţelegere faţă de păcatele omeneşti, ba chiar făcând haz de necaz cu optimism şi vitalitate, crezând într-o atare îndreptare a defectelor umane.

**Text suport:**

”D-apoi cu moş Chiorpec ciubotarul, megieşul nostru, ce necaz aveam! Ba adică, drept vorbind, el avea necaz cu mine; căci, una-două, mă duceam la om şi-l tot sucăleam să-mi deie curele, ca să-mi fac biciu. Şi cele mai multe ori găseam pe moş Chiorpec răzuind ciubotele cu dohot de cel bun, care face pelea moale cum îi bumbacul. Şi dacă vedea omul şi vedea că nu se poate descotorosi de mine cu vorbe, mă lua frumuşel de bărbie cu mâna stângă, iar cu cea dreaptă muia feleştiocul în strachina cu dohot şi-mi trăgea un puiu de răbuială ca aceea pe la bot, de-i bufnea râsul pe toţi ucenicii din ciubotărie. Şi când îmi da drumul, mă duceam tot într-o fugă acasă la mama plângând şi stupind în dreapta şi-n stânga.

-Uite, mamă, Chiorpecul dracului, ce mi-a făcut!

-Doamne, parcă l-am învăţat eu, zicea mama, cu părere de bine; am să-l cinstesc, zău aşa, când l-oiu întâlni; că şezi lipca unde te duci, şi scoţi sufletul din om cu obrăzniciile tale, uşernic ce eşti!

Dacă auzeam aşa, mă spălam binişor pe la gură şi-mi căutam de nevoie …Şi cum uitam ciuda, fuga iar la moş Chiorpec după curele! Şi el, când mă vedea intrând pe uşă, îmi zicea cu chef:,,He, he!Bine-ai venit nepurcele!” Şi iar mă răbuia, făcându-mă de râs, şi eu iar fugeam acasă, plângând şi stupind şi blestemându-l. Şi, mama avea un chin cu mine din cauza asta ...

-Of! De-ar veni iarna, să te mai dau odată la şcoală undeva, zicea mama, şi să cer dascălului să-mi deie numai pielea şi ciolanele de pe tine ... .

**Sarcini de lucru:**

1. Explică sensul următoarelor cuvinte: *megieș, îl sucăleam, răbuială, feleștioc*.

2. Transcrie trei expresii prin care se creează efectul de oralitate a stilului (impresia că naratorul povestește în fața unui public întâmplările rememorate).

3. Transcrie două citate care ilustrează umorul lui Creangă.

4. Motivează de ce te-au amuzat.

5. Povestește cea mai amuzantă întâmplare din roman.

6. Transcrie o expresie și o locuțiune din textul dat.

7. Identifică tema textului și un motiv literar.